**31 Deireadh Fómhair 2013**

[](http://www.gaelscoileanna.ie/)

**Aighneacht Gaelscoileanna Teo.**

**ar**

**Dréacht-Scéim Ghinearálta Bhille Oideachais (Ligean Isteach ar Scoil) 2013**

**chuig**

**Cléireach an Choiste**

**Comhchoiste Oireachtais um Oideachas agus Coimirce Shóisialach**

**Sonraí Teagmhála:**

Bláthnaid ní Ghréacháin

Ardfheidhmeannach

GAELSCOILEANNA TEO.

Institiúid Oideachais Marino

Ascaill Uí Ghríofa

BÁC 9

Ríomhphost: [blathnaid@gaelscoileanna.ie](mailto:blathnaid@gaelscoileanna.ie)

Teil: 01 8535190 / 086 8050335

**Achoimre Fheidhmeach**

Thar ceann bunscoileanna agus iarbhunscoileanna lán-Ghaeilge ar bhonn náisiúnta, fáiltíonn Gaelscoileanna Teo. roimh rialachán a chinntíonn córas agus cleachtais iontrála atá fréamhaithe i bprionsabail na huilechuimsitheachta, comhionannais agus trédhearcachta.

Mar eagraíocht náisiúnta chur chun cinn na scoileanna lán-Ghaeilge ag an dá leibhéal, agus faoi choimirce gach pátrún scoile, creidtear go bhfuil Gaelscoileanna Teo. i suíomh maith le hanailís chuiditheach a dhéanamh ar an dréacht rialacháin. Fáiltíonn Gaelscoileanna Teo. roimh rialachán a bheidh ina thaca don chóras lán-Ghaeilge agus a thabharfaidh cosaint agus caomhnú do shainmheon teanga agus polasaí Gaeilge na scoileanna lán-Ghaeilge.

Is córas roghnach atá i gcóras na gaelscolaíochta do pháistí arb é mian a dtuismitheoirí é oideachas lán-Ghaeilge a bheith ag a gcuid páistí. Freastalaíonn na scoileanna lán-Ghaeilge ar gach sainmheon creidimh, de réir éiteas creidimh na scoile faoi seach.

Is córas uileghabhálach atá ann le páistí ag an dá leibhéal as cúlraí éagsúla socheacnamaíochta, cúlraí éagsúla teangeolaíochta, páistí i gceantair faoi mhíbhuntáiste móide páistí le riachtanais speisialta agus baill den lucht siúil.

Ní hionann an soláthar agus an t-éileamh ó thaobh scoileanna lán-Ghaeilge, rud a chruthaíonn míshástacht agus díomá i measc tuismitheoirí ionchasacha. Fágann sé seo go gcuireann scoileanna próiseas rollacháin i bhfeidhm le meicníochtaí a chabhróidh leo plé chomh héifeachtach agus is féidir le ró-éileamh.

Aithnítear go bhfuil sé fíor-dheacair i gcás ró-éilimh córas a bhunú a shásódh gach duine agus atá cothrom do chách. Ní oibreodh áfach cur chuige atá bunaithe ar threallachas agus seans trí chrannchur, mar atá intuigthe sa dréacht rialacháin mar mheicníocht le déileáil le ró-éileamh.

Aithníonn Straitéis 20 bliain na Gaeilge go bhfuil an córas oideachais lán-Ghaeilge lárnach do thodhchaí na Gaeilge mar theanga bheo. Má tá scoileanna lán-Ghaeilge le leanúint ar aghaidh go rathúil ag forbairt agus ag caomhnú todhchaí na Gaeilge sa tír seo, is gá dóibh polasaithe láidir teanga a chur i bhfeidhm agus polasaithe iontrála a thugann cosaint dhlíthiúil agus a chaomhnaíonn sainmheon teanga na scoileanna.

Is den riachtanas é sainmheon teanga agus traidisiúin sean-bhunaithe na scoileanna lán-Ghaeilge a chosaint tríd an polasaí iontrála ar mhaithe le feidhmiú éifeachtach an chórais tumoideachais agus luaththumoideachais agus ar mhaithe le cur chun cinn na Gaeilge mar theanga bheo.

Tá sé riachtanach go dtacófar le polasaithe iontrála a chaomhnaíonn agus a láidríonn an nasc idir na leibhéil gaeloideachais éagsúla. Áirítear anseo an leanúnachas ón naíonra go dtí an bhunscoil agus ar aghaidh go dtí an iarbhunscoil lán-Ghaeilge. Tá sé riachtanach dá réir go mbeadh cosaint láidir ann do pholasaí teanga na hiarbhunscoile lán-Ghaeilge trí cead agus ceart a bheith acu tús áite a thabhairt ina bpolasaithe iontrála don fhreastal ar bhunscoileanna lán-Ghaeilge ina bpolasaithe iontrála.

**1.1 Réamhfhocal**

Is mian le Gaelscoileanna Teo. leis seo aighneacht a chur faoi bhráid an **Chomhchoiste Oireachtais um Oideachas agus Coimirce Shóisialach** mar fhreagairt do chuireadh ar aighneachta mar chuid den phróiseas comhairliúcháin ar cheist an **Dréacht-Scéim Ghinearálta Bhille Oideachais (Ligean Isteach ar Scoil) 2013.**

Fáiltíonn Gaelscoileanna Teo. roimh an deis ionchur a bheith acu sa phróiseas ach go háirithe mar a bhaineann leis na scoileanna lán-Ghaeilge. Fáiltíonn an eagraíocht roimh chóras a chinntíonn cleachtais uilechuimsitheacha, trédhearcacha, cothrom, agus a ardaíonn muinín na bpobal éagsúla, ach go háirithe na tuismitheoirí ionchasacha, dá réir.

Chuir Gaelscoileanna Teo. aighneacht faoi bhráid na Roinne Oideachais agus Scileanna sa bhliain 2008 mar chuid den phróiseas comhairliúcháin ar bheartas rollaithe scoile. Tógann an aighneacht seo ar na pointí a ardaíodh san aighneacht thuas luaite agus déantar forbairt ar na coincheapa ina leith, ag freagairt go díreach do na saincheisteanna a ardaíodh sa dréacht-rialachán faoi chaibidil.

Ar an 12 Meitheamh 2013, agus ar cuireadh ón dTeachta Dála, Éamon Ó Cúív, tháinig toscaireacht de chuid Gaelscoileanna Teo. os comhair Teachtaí Dála tras-pháirtí chun cur i láthair agus plé a dhéanamh ar impleachtaí an dréacht rialacháin, mar a bhí beartaithe, d’fheidhmiú éifeachtach na scoileanna lán-Ghaeilge agus do chur chun cinn na teanga mar theanga bheo theaghlaigh. Fuarthas tacaíocht an-láidir ó na teachtaí ó gach páirtí agus deimhníodh toilteanas na bpáirtithe gach chosaint a thabhairt do na scoileanna lán-Ghaeilge ar an gceist seo.

Deimhnímid san aighneacht seo go mbeadh toscaireacht de chuid na heagraíochta sásta láithriú i seisiún poiblí ag aon chruinniú Coiste, de réir mian an Choiste.

Aithnítear gurb é sprioc an rialacháin ná trédhearcacht agus cothrom na féinne níos fearr a chinntiú san earnáil scolaíochta ag an dá leibhéal. Faoi mar atá an dréacht rialacháin leagtha amach áfach, bheadh an próiseas roghnúcháin bunaithe ar threallachas agus cur chuige an tseans. Leagfar amach san aighneacht seo na cúiseanna a mbeadh cur chuige mar sin tromchúiseach do na scoileanna lán-Ghaeilge agus don Ghaeilge ar an iomlán sa tír. Sonraítear na bunriachtanais atá ag scoileanna lán-Ghaeilge chun sainmheon teanga na scoile a chosaint, mar is ceart dóibh.

**1.2 Ról Gaelscoileanna Teo.**

Bunaíodh Gaelscoileanna Teo. sa bhliain 1973 mar eagraíocht chomhordaitheach agus tacaíochta na scoileanna lán-Ghaeilge ag an mbunleibhéal agus ag an iarbhunleibhéal. Is í príomhaidhm Gaelscoileanna Teo. ná an ghaelscolaíocht a chur chun cinn, a éascú agus a spreagadh ag an mbunleibhéal agus ag an iarbhunleibhéal ar fud fad na hÉireann. Tá stádas ag an eagraíocht mar Chomhpháirtí Oideachais de chuid na Roinne Oideachais agus Scileanna.

Tá Gaelscoileanna Teo. ionadaíoch ar na scoileanna lán-Ghaeilge ar fad sna 26 contae faoi gach pátrún lasmuigh den Ghaeltacht, is é sin 144 bunscoil agus 36 iarbhunscoil lán-Ghaeilge. Bíonn dlúthchomhoibriú idir an eagraíocht agus Eagraíocht na Scoileanna Gaeltachta, atá ionadaíoch ar na scoileanna lán-Ghaeilge uile sa Ghaeltacht agus le Comhairle na Gaelscolaíochta atá ionadaíoch ar na scoileanna lán-Ghaeilge uile sna sé contae.

Tá Gaelscoileanna Teo. ionadaíoch ar gach scoil lán-Ghaeilge a bunaíodh riamh, ar a n-áirítear na scoileanna sean-bhunaithe a bunaíodh roimh bhunú na heagraíochta i 1973.

**1.3 Soláthar agus Éileamh ar Scoileanna lán-Ghaeilge**

Ceann de na mór-dhúshláin san earnáil oideachais lán-Ghaeilge agus sa soláthar seirbhís tacaíochta ó Gaelscoileanna Teo. ná an **ró-éileamh agus easpa acmhainneachta na scoileanna freastal ar gach páiste de bharr brú spáis**. Ní hionann an soláthar agus an t-éileamh, rud a chruthaíonn míshástacht agus díomá i measc tuismitheoirí ionchasacha. Léiríonn staitisticí 2013 de chuid Gaelscoileanna Teo. , go bhfuil **ró-éileamh ann i gcás 29% de na bunscoileanna agus 22% de na hiarbhunscoileanna**. Aithnítear go bhfuil sé fíor-dheacair i gcás ró-éilimh córas a bhunú a shásódh gach duine agus atá cothrom do chách.

Don 71% de bhunscoileanna agus 78% d’iarbhunscoileanna lán-Ghaeilge a bhfuil ar a gcumas freastal ar an éileamh, líontar gach folúntais agus bíonn scoileanna go gníomhach ag iarraidh breis daltaí a mhealladh chucu.

I gcás ró-éileamh, ní mór do scoileanna critéir roghnúcháin a chomhaontú agus a chur i bhfeidhm. Tá bunú scoileanna i gcroílár obair Gaelscoileanna Teo. agus bíonn dlúthchomhoibriú ar bun idir an eagraíocht agus an Roinn Oideachais agus Scileanna chun go dtógfar éileamh ar an ngaelscolaíocht san áireamh i bpleanáil chun cinn na Roinne don soláthar. Ó athraíodh an córas bunaithe scoile ó chóras a bhí pobal féintionscanta, i gcomhar le Gaelscoileanna Teo. agus an pátrún cuí, go córas ina ndéanann an Roinn na ceantair a réamhaithint don soláthar, tá laghdú ar líon na ndeiseanna atá ann do pháistí freastal ar scoil lán-Ghaeilge. Ní call a rá, dá mbeadh an soláthar ag freastal ar an éileamh go mbeadh deis ag gach páiste sa tír oideachas lán-Ghaeilge a fháil.

I bhfianaise an ró-éilimh a bhíonn ar scoileanna lán-Ghaeilge ag an dá leibhéal, bíonn bac ar roinnt scoileanna fás agus forbairt de réir mar is gá. Tá plé agus comhairliúchán leanúnach ar bun idir an eagraíocht agus an Roinn Tógála ar an gceist seo. I gcás scoileanna a bheith á n-aithint go hoifigiúil ag an Roinn amach anseo, molann an Roinn gur scoileanna 2 nó 3 shruth a bheidh ann agus i gcás scoileanna atá ann cheana agus atá i gcóiríocht shealadach mhí-oiriúnach, aithnítear an phráinn a bhaineann leis an dul chun cinn tógála. Tá Gaelscoileanna Teo. i mbun polasaithe a fhorbairt ar mhúnlaí éagsúla den soláthar i gcomhar leis an Roinn, i gcásanna nach bhfuil éileamh leordhóthanach ann do sholáthar scoile neamhspleách. Áirítear i measc na múnlaí seo:-

1. Aonaid a bheith nasctha le máthairscoil lán-Bhéarla
2. Scoileanna satailíte/cónaidhme, i. nascaithe le máthairscoil lán-Ghaeilge ach ar shuíomh éagsúil
3. Athrú i sainmheon teanga na scoile ó bheith ina scoileanna trí mheán an Bhéarla go scoil trí mheán na Gaeilge (de bharr ná go neamhspleách ar athrú pátrúnachta).

Éileoidh forbairt múnlaí dá leithéid solúbthacht sa phróiseas rollacháin a thógann na cúinsí seo san áireamh ach a léiríonn meas ar na bunphrionsabail a bhaineann le córas trédhearcach agus oscailte agus a chaomhnaíonn sainmheon teanga na scoile/an aonaid agus an córas tumoideachais.

1. **Comhthéacs Na Scoileanna Lán-Ghaeilge**

Is í aidhm na **Straitéise 20 Bliain don Ghaeilge** ná líon na gcainteoirí laethúla Gaeilge a mhéadú go 250,000 duine. Aithnítear sa Straitéis go bhfuil an córas oideachais lán-Ghaeilge lárnach do thodhchaí na Gaeilge mar theanga bheo. Mura ndéanann na scoileanna lán-Ghaeilge polasaithe láidir teanga a chur i bhfeidhm, ní bhainfear an sprioc seo amach. Chun dul chun cinn na gluaiseachta le blianta fada a bhuanú, is gá sainmheon na scoileanna lán-Ghaeilge a chosaint.

Tá an t-aistriú Gaeilge ó ghlún go glún ag staid criticiúil in Éirinn laistigh agus lasmuigh den Ghaeltacht. Aithnítear sna staidéir agus sa taighde teangeolaíochta náisiúnta go mbraitheann todhchaí na Gaeilge ar líon na bpáistí a thógtar le Gaeilge mar theanga theaghlaigh.

De réir staitisticí Gaelscoileanna Teo. is é an líon páistí atá á dtógáil le Gaeilge lasmuigh den Ghaeltacht ná **473 as** 28,425 dalta bunscoile [Tá 32,553 daltaí sna bunscoileanna lán-Ghaeilge sna 26 Co. san iomlán ach níor fhreagair 23 bunscoil  as 141 an cheist seo]. Ag leibhéal na hiarbhunscoile tá **226** á dtógáil le Gaeilge mar phríomhtheanga as 6,762 dalta. [Tá 8,890 daltaí sna iar-bhunscoileanna lán-Ghaeilge sna 26 Co. san iomlán; níor fhreagair 10 n-iarbhunscoil as 35 an cheist seo]. Deimhníonn na staitisticí thuas luaite gur mionlach fíor-bheag iad na páistí atá á dtógáil le Gaeilge laistigh den chóras oideachais lán-Ghaeilge.

Aithnítear go bhfuil sé an-dúshlánach páistí a thógáil le Gaeilge gan tacaíochtaí cuí a bheith ar fáil ón earnáil phoiblí agus phríobháideach agus go léiríonn taighde gurb é an córas cúram leanaí agus an córas oideachais na tacaíochtaí is tábhachtaí do theaghlaigh atá ag tógáil clainne le Gaeilge. Tá dualgas morálta agus dlíthiúil ar an Stát a chinntiú go dtacaíonn an Roinn Oideachais agus Scileanna le cur chun cinn na Gaeilge mar theanga bhaile agus mar mheán teagaisc agus cumarsáide sna scoileanna lán-Ghaeilge.

I measc na dtréithe a bhaineann leis an gcóras oideachais lán-Ghaeilge atá ábhartha mar fhreagairt don dréacht rialacháin, áirítear:-

**2a. Córas Roghnach agus Uileghabhálach**

Córas roghnach atá sa chóras gaelscolaíochta do pháistí arb é mian a dtuismitheoirí é oideachas lán-Ghaeilge a bheith ag a gcuid páistí. Is rogha tarraingteach oideachais é córas na gaelscolaíochta a fháiltíonn roimh agus a fhreastalaíonn ar pháistí:-

* ó chúlraí éagsúla socheacnamaíochta
* as cúlraí éagsúla teangeolaíochta
* inimircigh ó gach cúlra teangeolaíoch
* páistí ó cheantair faoi mhíbhuntáiste[[1]](#footnote-1)
* páistí le Riachtanais Speisialta Oideachais de réir gach próifíl[[2]](#footnote-2)
* páistí ón lucht siúil[[3]](#footnote-3).

Is córas oscailte uileghabhálach é ina ndéantar ceiliúradh ar shaibhreas na héagsúlachta. Léiríonn an cleachtas gur saibhre na scoileanna lán-Ghaeilge de réir mar a chuirtear le líon na bpáistí le próifíl agus cúlraí éagsúla.

Ní chuireann córas iontrála na scoileanna lán-Ghaeilge aon bhac ar pháistí taisteal chun a rogha scoile ó cheantair ar bith, más ann do spás dóibh sa scoil. Is cur chuige riachtanach é seo i ngeall ar nádúr roghnach an chórais agus a laghad scoileanna lán-Ghaeilge atá ann i gcomórtas le scoil trí mheán an Bhéarla. Tá luach ag baint leis an gcur chuige seo ó thaobh forbairt scoileanna tras-phobail.

Freastalaíonn na scoileanna lán-Ghaeilge ar gach sainmheon creidimh, de réir éiteas creidimh na scoile faoi seach. Tá cosaint ann sa bhunreacht agus sa reachtaíocht do scoileanna tús áite a thabhairt do pháistí a thagann a gcreidimh le sainmheon creidimh na scoile, ar mhaithe le “héiteas na scoile a chaomhnú”. De réir an phrionsabail céanna agus de réir an chomhionannais, is ceart go mbeadh cosaint ann do chaomhnú éiteas teanga na scoileanna lán-Ghaeilge.

**2b. Sainmheon Teanga na Scoileanna Lán-Ghaeilge**

Tá an-éagsúlacht sa phróifíl agus sna cúlraí teangeolaíochta atá ag daltaí na scoileanna lán-Ghaeilge. Áirítear ina measc:-

* páistí as teaghlaigh lán-Ghaeilge
* páistí le Gaeilge sa bhaile, de réir leibhéil agus nósmhaireachtaí éagsúla
* páistí ar bheagán Gaeilge
* páistí ar bheagán Béarla agus le máthairtheanga ó thír eile
* páistí a d’fhreastail ar naíonra agus páistí nár fhreastail
* páistí a d’fhreastail ar bhunscoil lán-Ghaeilge nó nár fhreastail.

Tugann an éagsúlacht seo saibhreas do na scoileanna ach léiríonn sé freisin na dúshláin a bhaineann le freastal ar ró-éileamh. Fáiltítear roimh phróifíl dalta an-leathan, ach an am céanna caomhnaítear príomhfhócas polasaithe iontrála na scoileanna lán-Ghaeilge - sé sin polasaí láidir Gaeilge a bheith ag an scoil agus caomhnú a dhéanamh ar shainmheon teanga na scoile chun go bhfeidhmeoidh sí go héifeachtach mar scoil lán-Ghaeilge.

**2c. Leanúnachas sa Chóras**

Deimhníonn aischothú ó na scoileanna agus taithí na heagraíochta le breis agus dhá scór bliain an riachtanas a bhaineann le polasaithe a chaomhnaíonn agus a láidríonn an nasc idir na leibhéil gaeloideachais éagsúla. Áirítear anseo an leanúnachas ón naíonra go dtí an bhunscoil agus ar aghaidh go dtí an iarbhunscoil lán-Ghaeilge. Tá tábhachtach ar leith ag baint leis an leanúnachas chun go leanfar le rogha oideachais an tuismitheora dá bpáistí agus rogha an pháiste, chun go gcaomhnófar an teanga agus chun go n-ardófar stádas na teanga i súile an pháiste.

Tá sé riachtanach go mbeadh cosaint láidir ann do pholasaí teanga na hiarbhunscoile lán-Ghaeilge trí chead agus ceart a bheith acu tús áite a thabhairt don fhreastal ar bhunscoileanna lán-Ghaeilge ina bpolasaithe iontrála. Tá roinnt scoileanna ann nach leagann síos freastal ar bhunscoil lán-Ghaeilge mar chritéar chun go mbeidh buntáistí an chórais tumoideachais á leathnú do pháistí eile, ach i gcás formhór na scoileanna lán-Ghaeilge aithnítear an tábhacht deis a thabhairt do na daltaí a fuair a gcuid oideachais bunscoile trí Ghaeilge leanúint le hoideachas sa sprioctheanga chéanna ag an iarbhunleibhéal.

Ábhar imní an-mhór is ea an moladh sa dréachtbhille a chuirfeadh bac ar scoileanna tosaíocht a thabhairt don fhreastal ar naíonra ina gcritéir rollacháin. Aithnítear sa teoiric agus sa chleachtas go bhfuil fíor-thábhacht leis an luath-thumadh sa Ghaeilge sa naíonra mar ullmhúchán don bhunscoil lán-Ghaeilge. Leagann an-chuid bunscoileanna lán-Ghaeilge an-bhéim ar an eispéireas foghlama seo sa pholasaí iontrála.

I bhfianaise go bhfuil saorbhliain ag leibhéal na réamhscoile ar fáil tá sé níos inghlactha go mbeadh tosaíocht á thabhairt do pháistí a fhreastalaíonn ar naíonra. Freastalaíonn formhór páistí na scoileanna lán-Ghaeilge ar naíonra agus méadaítear buntáistí an luath-thumoideachais dá réir. Is iondúil go mbíonn naíonra lonnaithe ar shuíomh na bunscoile agus cuirtear an-bhéim ar an ngaol comhoibritheach seo agus an leanúnachas idir an dá institiúid oideachais. I gcás scoileanna nach leagann béim ar fhreastal ar naíonra, is iondúil go mbaineann sé seo le heaspa soláthair naíonra sa cheantar, nó naíonra a bhfuil ró-éileamh air agus ganntanas spáis.

1. **Léargas ar an gCleachtas Reatha**

Mar chuid den phróiseas comhairliúcháin reatha, agus arna stiúradh ag an g**Comhchoiste Oireachtais um Oideachas agus Coimirce Shóisialach, lorgaíodh ionchur agus aiseolas na scoileanna lán-Ghaeilge ar an dréacht bhille. Leagtar amach thíos an t-aiseolas lena mbaineann. Bhí an ráta freagartha ró-íseal le bheith ionadaíoch ná leis an t-eolas a léiriú i mbealach cainníochtúil, é sin ráite, tugadh eolas ábhartha atá leagtha amach anseo i mbealach cainníochtúil. Tá sé fite fuaite tríd na míreanna thíos.**

**3a. Critéir Ró-liostála sna Scoileanna Lán-Ghaeilge**

De réir nósanna imeachta agus cumhachta an bhoird, leagann na scoileanna lán-Ghaeilge síos a gcuid critéir iontrála ar mhaithe le sainmheon na Gaeilge a chosaint. I bhfianaise an ró-éilimh a bhíonn ar 22% agus 29 % de na scoileanna faoi seach, leagann scoileanna amach a gcritéir ró-liostála ina mbeartas rollaithe, lena n-áirítear an tslí ina gcuirfear na critéir i bhfeidhm. Cabhraíonn sé le muinín a thabhairt d’iarratasóirí agus dá dtuismitheoirí go raibh an próiseas rollaithe á chur i gcrích ar shlí cóir agus trédhearcach. Ní chuirtear na critéir ró-liostála i bhfeidhm ach amháin sna scoileanna sin ina sáraíonn an t-éileamh an soláthar. I gcás ró-éileamh, tugtar eolas do thuismitheoirí maidir le roghanna eile lán-Ghaeilge sa cheantar (más ann dóibh).

Tá polasaithe agus cleachtais uile-ghabhálacha i bhfeidhm i scoileanna Lán-Ghaeilge na tíre seo agus leagtar amach thíos an raon critéar ró-liostála a úsáidtear sna scoileanna lán-Ghaeilge a mbíonn ró-éileamh orthu. Níl na critéir ró-liostála thíos rangaithe in aon ord ar leith. Is ceist é an t-ord tosaíochta do gach scoil ar leith, de réir a gcúinsí áitiúla ar leith agus tugtar san áireamh an riachtanas atá ann critéir a bheith ann ar mhaithe le sainmheon na Gaeilge a chaomhnú. Úsáideann roinnt scoileanna córas pointí a chuimsíonn critéir éagsúla.

Cuimsíonn an liosta thíos na príomhchritéir:-

1. Labhraítear Gaeilge sa bhaile
2. Spéis ar leith ag an tuismitheoir i gcur chun cinn na Gaeilge
3. Aois an pháiste
4. Siblíní
5. D’fhreastail an páiste ar naíonra / bhunscoil lán-Ghaeilge
6. Fad sa naíonra
7. Dáta a bhfuarthas an t-iarratas (liosta feithimh)
8. Cúinsí tíreolaíochta, achar ó scoileanna agus scoileanna friothálacha
9. Tuismitheoir ina iardhalta
10. Sainmheon creidimh
11. Páistí de chuid baill foirne
12. Páistí ag aistriú ó Ghaelscoil eile (i gcás ranganna níos sine ná naíonáin shóisir).

**3b. Modhanna roghnúcháin**

Úsáideann roinnt scoileanna **modh an agallaimh** mar bhunchuid den chóras roghnúcháin i gcás ró-éilimh. Aithnítear go bhfuil éifeacht ag baint leis mar mhodh chun a chinntiú go dtuigeann an tuismitheoir sainmheon na scoile agus chun cúlra agus nósmhaireacht teangeolaíoch an teaghlaigh a mheas, sa chás go dtugann an scoil tús áite do theaghlaigh lán-Ghaeilge nó Gaeilge sa bhaile. Aithnítear áfach freisin go bhfuil dúshláin ag baint leis an gcur chuige seo agus go bhfuil sé dian ar thuismitheoirí ionchasacha nach n-éiríonn leo.

Ag an iarbhunleibhéal, úsáideann a lán scoileanna modh an chruinnithe aonair le tuismitheoirí chun sainmheon teanga na scoile a mhíniú dóibh. Ní gá go n-úsáidtear an t-agallamh seo mar mhodh roghnúcháin, ach mar dheis don tuismitheoir agus don pháiste a spéis agus tiomantas don chóras lán-Ghaeilge a dhearbhú dóibh féin.

Aithnítear gur mionlach an-bheag iad na teaghlaigh lán-Ghaeilge, agus dá réir, nach bhfuil impleachtaí ró-mhór ann don phróiseas iontrála go ginearálta. É sin ráite, má tá formhór na spásanna scoile ag aon scoil ar leith le líonadh ag siblíní, agus nach bhfuil ach cúpla spás fágtha, tá tábhacht ar leith leis an gceart a bheith ag scoileanna tús áite a thabhairt do theaghlaigh lán-Ghaeilge ag an staid seo.

Ceist níos casta arís í conas cumas agus spéis sa teanga a mheas i mbealach oibiachtúil. Tá dea-thoil agus cumas éagsúil i dtaobh na Gaeilge go tréan le sonrú tríd iarrthóirí ar áiteanna i scoileanna lán-Ghaeilge. De bharr na castachta seo, agus in ainneoin na castacha, éiríonn le scoileanna lán-Ghaeilge modhanna roghnúcháin a chur i bhfeidhm a thacaíonn lena bpolasaí Gaeilge agus sainmheon na scoile.

Úsáideann roinnt scoileanna córas crannchuir mar mhodh roghnúcháin i gcás ró-éilimh. Aithnítear áfach go bhféadfadh impleachtaí a bheith ann do chaomhnú agus cosaint sainmheon teanga na scoileanna le cur chuige mar seo má tá teaghlaigh lán-Ghaeilge nó le Gaeilge i measc na n-iarrthóirí agus go mbeadh cearta na dtuismitheoirí seo agus a bpáistí á gceilt.

3b. **Bealaí a dhéantar an polasaí Gaeilge agus an sainmheon teanga a mhíniú do thuismitheoirí ionchasacha**

Deimhníonn an t-aischothú ó na scoileanna go ndéantar an polasaí Gaeilge agus sainmheon teanga na scoile a aontú trí:

* plé le Coiste na dTuismitheoirí,
* plé ag leibhéal an Bhoird Bainistíochta
* tuairimí an phobail a lorg tríd nuachtlitir na scoile agus eile.

Déantar an polasaí Gaeilge agus an sainmheon teanga a mhíniú do thuismitheoirí ionchasacha trí:

* Cruinniú eolais poiblí
* Cruinniú aonarach le tuismitheoirí chun éiteas na scoile, an sainmheon teanga agus na critéir rollacháin (i gcás ró-éileamh) a mhíniú agus ceisteanna a fhreagairt.
* Bileoga eolais do thuismitheoirí ó Gaelscoileanna Teo. a dháileadh go forleathan.
* Leabhrán scoile a dháileadh.
* Polasaí iontrála a scaipeadh agus a chur ar fáil go poiblí ar an suíomh gréasáin.

1. **Comhoibriú Áitiúil**

Cé go bhféadfadh comhoibriú áitiúil a bheith inmhianta go teoiriciúil, de réir moladh an Aire sa dréacht rialacháin, ní oirfeadh meicníochtaí áitiúla i ngach scoilcheantar mar gheall ar chúinsí tíreolaíochta agus nádúr scaipthe na scoileanna lán-Ghaeilge. Maidir le scoileanna lán-Ghaeilge a bhaineann le creideamh faoi leith, d’fhéadfadh teorainn paróiste nó deoise a bheith ann lena mbainfeadh ábharthacht áirithe, ach i bhfianaise nádúr scaipthe na scoileanna ar bhonn tíreolaíochta agus a laghad scoileanna lán-Ghaeilge atá ann in aon pharóiste amháin, is deacair a shamhlú go n-oibreodh an cur chuige seo.

Tá socruithe seanbhunaithe ag go leor iarbhunscoileanna lán-Ghaeilge le Gaelscoileanna friothálacha, rud atá riachtanach do chaomhnú sainmheon teanga na scoileanna (ag an dá leibhéal). Ní chuirtear cosc áfach ar pháistí nár fhreastal ar Ghaelscoil fhriothálach, ná nár fhreastail ar bhunscoil lán-Ghaeilge áit a fháil san iarbhunscoil dá bharr, má bhíonn spás ann dóibh.

1. **Róil reachtúla nua don Phríomhoide; Próiseas Achomhairc Alt 29 agus Coimhlint Leasa**

Leagtar amach dualgas reachtúil breise ar an bpríomhoide i gcás an phróisis iontrála. Is é an príomhoide a aithneofar mar phríomh chinnteora ar cheist an iontrála. Sa ghnáthchleachtas, agus i gcás ró-éilimh, bíonn ról ag an mbord sa phróiseas cinnidh agus cuireann an príomhoide moltaí faoi bhráid an bhoird le faomhadh. Sa dréacht rialachán, sonraítear gur cinneadh aonair a bheadh ann. Is freagracht agus ualach an-mhór í seo. Ba chóir go mbeadh meicníocht tarmligin ann agus go bhfágfar faoin bpríomhoide ansin an cinneadh deiridh a dhéanamh.

Ceanglaíonn Alt 29 den Acht Oideachais (Leas), 2000 go gcaithfidh cinntí maidir le rollú a bheith ag teacht le beartas rollaithe na scoile.

Má dhéantar cinneadh iarratas ar rollú a dhiúltú i scoil lán-Ghaeilge, de réir an chleachtais:-

* luaitear na cúiseanna a bhain leis an diúltú, lena n-áirítear mionsonraí faoin gcúis ar theip ar an iarratasóir na coinníollacha ró-liostála a chomhlíonadh.
* cuirtear an tuismitheoir ar an eolas faoin gceart achomharc a dhéanamh, agus
* cuirtear mionsonraí ar fáil faoin tslí ar féidir achomharc mar sin a dhéanamh.
* Cuirtear an t-eolas ar fáil go mbíonn cúnamh ar fáil freisin tríd an Oifigeach Leasa Oideachais do thuismitheoirí.

Baineann achomhairc le ceist an ró-éilimh sna scoileanna lán-Ghaeilge. Is ábhar imní é an moladh atá ann maidir le haisghair Alt 29 den Acht Oideachais agus go bhfeidhmeodh an bord bainistíochta mar réiteoir deiridh ina cháil nua mar bhord achomhairc. Méadaíonn sé seo freagracht an bhoird agus d’fhéadfadh baol a bheith ann go dtiocfadh an bord faoi réir athbhreithniú breithiúnaigh sa chás gur baineadh míchiall as an bpolasaí, nó gur thóg tuismitheoir cás bunaithe ar choimhlint leasa nó eile. Leagann an dréacht rialachán amach gur gá don phríomhoide coimhlint leasa a fhógairt, ní shonraítear áfach cén sainmhíniú a bhaineann le coimhlint leasa nó cén mheicníocht atá ann le déileáil leis. Ní shonraítear aon chumhachtú i dtreo tarmligean dualgais.

Leagtar amach go mbeadh de chumhacht ag an **NEWB** iallach a chur ar scoil glacadh le páiste nach bhfuil in ann áit a fháil i scoil ar bith eile sa cheantar. Ní mór go mbeadh sé de cheart agus de chead ag scoil lán-Ghaeilge ról a bheith acu sa chinneadh seo ag tógáil cosaint sainmheon teanga na scoile san áireamh agus meon an pháiste i dtaobh na Gaeilge agus an chórais. Bheadh coimhlint luachanna frith-oideachasúil don pháiste agus tromchúiseach do chur chun cinn polasaí Gaeilge na scoile.

1. **Siblíní**

Mar a dhéantar sna scoileanna lán-Bhéarla ar an iomlán, is gnách sna scoileanna lán-Ghaeilge tosaíocht a thabhairt do shiblíní dhaltaí atá ag freastal ar an scoil. Is critéir tábhachtach é seo ar bhonn praiticiúil chun nach mbíonn tuismitheoirí ag taisteal ó scoil go scoil agus freisin ar bhonn caomhnú teanga an teaghlaigh. Sa chás go mbeadh páiste amháin ag freastal ar scoil lán-Ghaeilge agus páiste eile ar scoil lán-Bhéarla toisc nár éirigh leis an iarratas ar an scoil lán-Ghaeilge, bheadh tionchar diúltach aige ar chaomhnú na Gaeilge mar theanga bhaile nó fiú mar theanga rialta a labhraítear.

1. **Riachtanais dréachtaithe agus foilsithe**

Aithnítear an tábhacht a bhaineann leis go ndéanfadh Bord Bainistíochta comhairliúchán le pobal na scoile agus na beartais á ndréachtadh. Moltar go bhfágfar faoi na Boird Bhainistíochta faoin mbealach is iomchuí le tabhairt faoi seo chun cúinsí áitiúla a thógáil san áireamh.

Déantar polasaí iontrála scoileanna a phoibliú go hoscailte ar shuíomh gréasáin na scoile in éineacht le polasaí éiteas na scoile (ráiteas ar luachanna traidisiún, cultúir, oideachais, morálta, creidimh, teangeolaíochta agus spioradálta na scoile). Moltar go ndéanfadh sé cros-tagairt do pholasaí Gaeilge na scoile go sonrach. Má bhíonn an spiorad saintréithe san áireamh sa bheartas rollaithe tugann sin le fios do thuismitheoirí agus d’iarratasóirí cad iad na bunluachanna faoi leith atá ag an scoil.

1. **Rollú daltaí le Riachtanais Speisialta Oideachais**

Ceanglaíonn Alt 15 den Acht Oideachais ar scoileanna foráil a dhéanamh ina mbeartas rollaithe do dhaltaí atá faoi mhíchumas nó a bhfuil riachtanais speisialta eile oideachais acu. Déanann na Scoileanna lán-Ghaeilge freastal ar leanaí a bhfuil riachtanais speisialta oideachais acu de réir mar a dhéanann gach scoil, ach na háiseanna agus acmhainní a bheith acu chun freastal mar is cuí ar riachtanais ar leith an pháiste.

I measc an aischothú atá faighte ó scoileanna, luaitear:-

* Ní dhéantar riachtanais speisialta oideachais an pháiste a fhiosrú ag staid an iarratais. Agus tairiscint glactha ag an tuismitheoir sa scoil, lorgaítear eolas maidir le haon riachtanais speisialta oideachais chun gur féidir leis an scoil na hacmhainní cuí a chinntiú don pháiste. Lorgaítear tuairisc de ghnáth ar mhíchumas/riachtanais oideachais an pháiste mar aon le tuairisc leighis, mheasúnaithe nó síceolaíoch.
* Go nglactar le páistí le riachtanais speisialta oideachais nó eile acu ar an ngnáthchaoi oscailte, agus nach ndéantar aon idirdhealú sa phróiseas rollacháin.
* In éineacht leis an bhfoirm.
* Lorgaítear a oiread sonraí ó thuismitheoirí agus is féidir chun iarratas feiliúnach a chur isteach chuig an ROS/NCSE d’acmhainní.

.

1. **Scálaí ama maidir le rollú i scoileanna**

Aontaítear go mbeadh sé fiúntach do thuismitheoirí dá mbeadh fráma ama caighdeánach ann a bheadh ar scoileanna a leanúint maidir leis an bpróiseas rollaithe. Chiallódh sé seo go gcaithfí le hiarratasóirí nua-aistrithe chuig ceantar ar bhonn comhionann agus áiteanna scoile á leithdháileadh. Chiallódh sé freisin go dtuigfeadh tuismitheoirí cén uair is gá dóibh áit scoile eile a aimsiú dá bpáistí.

Fáiltítear áfach roimh an mhaolú a ligfidh do scoileanna na liostaí feithimh a ghlanadh thar tréimhse cúig bhliana.

Ba ghá áfach liostaí feithimh (nó foliosta mar a thugann roinnt scoileanna air) a bheith ann go fóill áfach do thuismitheoirí ar mian leo go ndéanfar tairiscint dóibh dá dtiocfadh áit scoile chun cinn (trí páiste ag tarraingt siar ón rollachán, trí páiste ag imeacht ón scoil le linn rang na naíonáin shóisir nó trí fhorbairtí nua ar chúrsaí cóiríochta agus spás breise a bheith ar fáil ag an scoil). D’fhéadfaí a shocrú mar an dáta is luaithe do thús an phróisis rollaithe an 1 Deireadh Fómhair roimh an Meán Fómhair ina dtosódh na daltaí ar scoil agus mar sin ní bheadh ach fíor-bheagán tionchar aige ar fhormhór na scoileanna. Ní ceart go mbeadh aon chosc ar rollú nó aistriú daltaí i lár na bliana, nó ar rollú iarratasóirí lasmuigh de na gnáth chreataí ama má tá áiteanna scoile ar fáil.

Ar an gcaoi chéanna ba ghá scálaí ama a chur san áireamh le haghaidh cinntí a eisiúint agus le haghaidh achomhairc a dhéanamh agus a phróiseáil.

Díol spéise é nach bhfuil aon tagairt do dhualgas a bheith ar thuismitheoirí gan a bheith ag coinneáil spásanna ar oscailt i gcúpla scoil trí il-iarratais a dhéanamh. Cruthaíonn cur chuige an il-iarratais deacrachtaí do scoileanna, ach go háirithe i gcás ró-éileamh, agus ní thuigtear an é an t-aon rogha nó fíor-rogha an tuismitheora é. Moltar córas lárnach a bheith ann ina mbeadh ar thuismitheoirí a gcéad, dara agus tríú rogha a chlárú ar bhunachar sonraí, ag úsáid an uimhir PPS.

1. **Achoimre ar mholtaí**

**Molann Gaelscoileanna Teo.:-**

1. Go dtacófar go gníomhach le haidhm na **Straitéise 20 Bliain don Ghaeilge,** eadhon líon na gcainteoirí laethúla Gaeilge a mhéadú go 250,000 duine trí tacaíocht chuí a chur ar fáil don chóras oideachais lán-Ghaeilge. Is gá gach tacaíocht a chur ar fáil do na scoileanna lán-Ghaeilge polasaithe láidir teanga a chur i bhfeidhm, nó ní bhainfear an sprioc seo amach.
2. Go dtacófar sa reachtaíocht le cur chuige a cheadaíonn do scoileanna lán-Ghaeilge sainmheon na Gaeilge a chosaint agus a bheith chun tosaigh mar thosaíocht iontrála trí cúlra teanga pháistí a thabhairt san áireamh agus páistí á rollú i scoileanna lán-Ghaeilge.
3. Go mbeadh de cheart ag scoileanna lán-Ghaeilge tús áite a thabhairt do theaghlaigh atá dílis agus tiomanta do bhuanú na Gaeilge, ag an mbunleibhéal agus ag an iarbhunleibhéal.
4. Go mbeadh sé de cheart ag scoileanna tús áite a thabhairt do theaghlaigh lán-Ghaeilge agus go bhfuil de cheart dá réir ag tuismitheoirí a thógann páistí  le Gaeilge a bheith ag súil le hoideachas trí mheán na Gaeilge a bheith ar fáil dá bpáistí.
5. Go mbeadh sé de ceart ag bunscoileanna lán-Ghaeilge freastal ar naíonra lán-Ghaeilge a aithint mar chritéir iontrála (i gcás ró-éilimh) i bhfianaise na tábhachta a bhaineann leis an dtréimhse luath-thumadh sa teanga agus na buntáistí teangeolaíochta a bhronnann an eispéireas seo.
6. Go mbeadh sé de ceart ag iarbhunscoileanna lán-Ghaeilge, tús áite a thabhairt do dhaltaí ó na bunscoileanna lán-Ghaeilge. Chinnteodh sé seo go bhfuil an caighdeán ceart ag na daltaí chun dul i ngleic go dearfach le hábhair uile an churaclaim agus go bhfuil an tuiscint agus an meon ceart agat le sainmheon teanga na scoile a chur chun cinn.
7. Go mbeadh soláthar ceart don ghaelscolaíocht ann chun go mbeidh scoileanna in ann fíor-rogha a thairiscint dá gcuid pobail agus nach bhfuil a) páistí á ndiúltú nó b) brú ar pháistí freastal ar scoil lán-Bhéarla toisc easpa soláthair dóibh laistigh d’achar réasúnta taistil.
8. Go mbeadh dáta agus córas comónta/lárnach ar fud na tíre le páistí a chlárú nó iarratas a dhéanamh.
9. Go bhfágfar faoin saineolas áitiúil, tríd an Bhord Bainistíochta, córas gairmiúil inghlactha a fhorbairt agus a chur i bhfeidhm, i gcomhar leis na tuismitheoirí agus trí chomhairliúchán trédhearcach.
10. Nach gcuirfí iallach ar scoileanna lán-Ghaeilge glacadh le córas crannchuir mar mhodh roghnúcháin i gcás ró-éilimh óir bheadh impleachtaí ann do chaomhnú agus cosaint sainmheon teanga na scoileanna agus bheadh cearta tuismitheoirí agus páistí atá á dtógáil le Gaeilge nó a d’fhreastail ar bhunscoileanna lán-Ghaeilge á gceilt.
11. Go mbeadh meicníocht tarmligin ann don phríomhoide agus é /í ag cur an próiseas iontrála i bhfeidhm agus go bhfágfar faoin bpríomhoide ansin an cinneadh deiridh a dhéanamh, i gcomhar leis an mbord bainistíochta.
12. Go mbeadh oiliúint agus tacaíocht á chur ar fáil do phríomhoidí na tíre seo (i ngach cineál scoile) chun cabhrú le léirmhíniú ceart a fháil ar na forálacha a bhaineann leis an rialachán nua chun a chinntiú go bhfuil cosaint agus tacaíocht ann dóibh gan leithcheal a dhéanamh (go díreach nó go hindíreach).

1. Tá 14 bhunscoil lán-Ghaeilge le haitheantas DEIS (6 banda 1 & 8 banda 2). [↑](#footnote-ref-1)
2. Tá staitisticí ar riachtanais agus ar phróifíl na ndaltaí le Riachtanas Speisialta Oideachais fáthmheasta á gcomhordú ag Gaelscoileanna Teo. faoi láthair [↑](#footnote-ref-2)
3. De réir staitisticí 2011 – 2012 Gaelscoileanna Teo., tá 78 páiste ón lucht siúil sna scoileanna lán-Ghaeilge. [↑](#footnote-ref-3)